S-269/2008

Mál þetta, sem dómtekið var þann 20. október sl., er höfðað með ákæruskjali lögreglustjórans á Akureyri, útgefnu 19. september 2008, á hendur X.

Með ákæruskali þessu, er mál einnig höfðað gegn L, en þáttur hans var skilinn frá, sbr. heimildarákvæði 24. gr. laga nr. 19, 1991.

Sakarefnið að því er varðar X er svohljóðandi:

„Gegn ákærða [X], fyrir að hafa sunnudagsmorguninn 13. apríl 2008, ekið bifreiðinni OF-646, undir áhrifum áfengis (1,09‰) og fíkniefna (amfetamín 25 ng/ml og tetrahýdrókannabínól 1,6 ng/ml) úr Þverholti á Akureyri og suður Krossanesbraut, þar sem hann stöðvaði bifreiðina og bakkaði henni aftur inn á Þverholtið og síðan um Þverholt og Einholt með allt að 54 kílómetra hraða miðað við klukkustund, en þarna er leyfilegur hámarkshraði 30 kílómetrar.

Brot ákærða telst varða við 1. mgr., sbr. 4. mgr. 37. gr., 1. mgr., sbr. 2. mgr. 45. gr. og 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.“

Í ákæruskjalinu er þess krafist að ákærði X verði dæmdur til refsingar, en jafnframt að hann verði sviptur ökurétti samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. lög nr. 66, 2006.

Fyrirkall í máli þessu var gefið út 22. september sl. og var það fyrir birt ákærða X 30. sama mánaðar.

Við þingfestingu málsins þann 20. október sl. sótti ákærði ekki þing og var málið þá dómtekið að kröfu fulltrúa ákæruvalds, með vísan til 1. mgr. 126. gr. laga nr. 19, 1991.

Þykir mega jafna framangreindri útivist ákærða til játningar hans með vísan til ofangreindrar lagagreinar, enda fer sú niðurstaða ekki í bága við gögn málsins. Teljast brot ákærða því nægjanlega sönnuð og varða þau við tilgreind lagaákvæði í ákæruskjali.

Samkvæmt vottorði sakaskrár ríkisins hefur ákærði áður sætt refsingum. Var hann m.a. dæmdur í októbermánuði 2007 í Héraðsdómi Reykjaness til sektar fyrir hraðakstur og sviptur ökurétti í fjóra mánuði frá 26. maí það ár. Hann var dæmdur hér í héraðsdómi hinn 23. maí sl. til sektar vegna ölvunaraksturs og þá jafnframt sviptur ökurétti í tvö ár frá 7. júní 2008 að telja.

Í því máli sem hér er til umfjöllunar gerðust atvik áður en síðast nefndi dómurinn féll, og ber því að dæma svonefndan hegningarauka, sbr. ákvæði 1. mgr. 78. gr. almennra hegningarlaga nr. 19, 1940.

Þykir refsing ákærða að framangreindu virtu hæfilega ákveðin 125.000 króna sekt til ríkissjóðs og skal níu daga fangelsi koma í stað sektarinnar verði hún eigi greidd innan fjögurra vikna frá birtingu dómsins að telja.

Samkvæmt 101. gr. og 102. gr. umferðarlaga, með síðari breytingum, en einnig með hliðsjón af áðurnefndum hegningaraukaáhrifum, ber að svipta ákærða ökurétti, í níu mánuði til viðbótar fyrrnefndri tveggja ár sviptingu, og skal hún gilda frá 7. júní 2010 að telja.

Dæma ber ákærða til greiðslu alls sakarkostnaðar sem samkvæmt yfirliti lögreglustjóra nemur kr. 157.126.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, greiði 125.000 króna sekt til ríkissjóðs og komi níu daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti í níu mánuði frá 7. júní 2010 að telja.

Ákærði greiði 157.126 krónur í sakarkostnað.